Predkladacia správa

Materiál sa predkladá na základe uznesenia Vlády SR č. 612/2004 z 23. júna 2004, ktoré ukladá predložiť na rokovanie vlády záverečné verzie programových dokumentov, jednotných programových dokumentov a programového dokumentu iniciatívy Spoločenstva EQUAL. 

Uznesením vlády SR č. 1030/2002 bolo Ministerstvo práce, sociálnych vecí a rodiny SR poverené funkciou riadiaceho orgánu pre vypracovanie Programového dokumentu iniciatívy Spoločenstva EQUAL ako finančného nástroja na zabezpečenie využívania zdrojov Európskeho sociálneho fondu v oblasti zvyšovania a skvalitňovania zamestnanosti, najmä z pohľadu presadenia podpory rovnakého prístupu k zamestnaniu a overovania postupov potláčajúcich diskrimináciu a nerovnosti na trhu práce. 
 
	Programový dokument iniciatívy Spoločenstva EQUAL predstavuje ucelený programový dokument obsahujúci  vecné zameranie činnosti v oblasti podpory rovnakého prístupu k zamestnaniu, predpokladaný finančný plán vrátane participácie slovenskej strany a príspevku z Európskeho sociálneho fondu a implementačné ustanovenia informujúce o systéme  riadenia, kontroly a monitorovania údajov.

	Dokument zahŕňa analýzu trhu práce v zmysle tematických okruhov iniciatívy EQUAL, špecifikáciu tematických oblastí v rámci ktorých bude Slovenská republika realizovať jednotlivé pracovné programy. 

	Programový dokument bol vypracovaný v súlade s odporúčaniami a nariadeniami Európskej komisie.

Predpokladaný finančný plán vyjadruje podiel Spoločenstva, národných verejných zdrojov a národných súkromných zdrojov na financovaní priorít a opatrení Jednotného programového dokumentu iniciatívy Spoločenstva EQUAL. Na implementáciu priorít a opatrení tohto programového dokumentu je alokovaná finančná čiastka 19,7 MEUR. Maximálny príspevok môže byť 75% z celkových oprávnených nákladov projektu (tento podiel môže vo výnimočných prípadoch vzrásť až na 80%). Predpokladaný finančný plán je uvedený v prílohe B.  Po ukončení konzultačného procesu bude bližšie špecifikovaný v doplnku programového dokumentu.

Ustanovenia pre riadenie, implementáciu a hodnotenie Jednotného programového dokumentu realizovaného v rámci iniciatívy Spoločenstva EQUAL v Slovenskej republike  sú vypracované v súlade s nariadením Rady č. 99/1260/ES (ďalej „všeobecné nariadenie“), ako aj v súlade s nariadením č. 01/438/ES, ktoré upravuje implementáciu nariadenia Rady č. 99/1260/ES pokiaľ ide o systémy riadenia a kontroly pomoci poskytovanej v rámci štrukturálnych fondov. 
 
Riadenie, implementácia a kontrola programového dokumentu budú zároveň realizované v súlade s platnými právnymi predpismi na území Slovenskej republiky. Nadväzne na tento právny rámec si riadiaci orgán vydáva vlastné usmernenia platné pre všetky ním riadené články. Tieto vzťahy budú spracované v audit traile. Činnosť pracovných pozícií bude upravená v manuáloch procedúr.

	Programový dokument iniciatívy Spoločenstva EQUAL bol dňa 24. apríla 2004 po úspešných negociáciách schválený Európskou komisiou. Odsúhlasený obsah Programového dokumentu iniciatívy Spoločenstva EQUAL nemožno meniť. V zmysle vyššie uvedeného uznesenia predkladá riadiaci orgán na odsúhlasenie vláde SR konečnú verziu Programového dokumentu iniciatívy Spoločenstva EQUAL.